**Blaženka Pospiš Perpar Oskrba s toploto – sistem daljinskega ogrevanja**

Oskrba s toploto po Energetskem zakonu zajema dejavnost distribucije in dobave toplote in hladu, ki se uporabljata za ogrevanje ali hlajenje prostorov, potrebe industrijskih procesov in za pripravo sanitarne tople vode.

Distribucija toplote in hladu pomeni prenos toplote po distribucijskem sistemu. To pomeni, da iz vira toplote to prenašamo do končnih odjemalcev oziroma porabnikov po distribucijskem sistemu. Vir toplote je kotlovnica na različne energente, npr. plin, mazut, ekstra lahko kurilno olje, lesna biomasa, toplotne črpalke, enota za soproizvodnjo toplote – možna je seveda kombinacija več energentov – vse pa se na koncu seveda gleda skozi ekonomsko računico. Obstajajo parametri, po katerih lahko hitro ocenimo, kdaj se kakšen sistem izplača ali ne (npr. pomembna je gostota odjema, torej koliko kWh toplote na meter trase omrežja se porabi, kakšna moč v kW je potrebna ob konicah, itd).

Dejavnost distribucije toplote in hladu se lahko opravlja v obliki izbirne lokalne  gospodarske javne službe (GJS) ali tržne dejavnosti. Oskrba s toploto se lahko izvaja tudi v obliki lastniških distribucijskih sistemov, katerih značilnost je, da so v celoti v lasti odjemalcev toplote.

Izbirno lokalno gospodarsko službo lahko opravlja javno podjetje, ki ga ustanovi občina, lahko pa občina podeli koncesijo na podlagi javnega razpisa privatnemu ali javnemu partnerju.

Tržno dejavnost navadno opravlja zasebno podjetje, pri lastniških sistemih pa je lastnikov sistema več in ti izberejo upravljavca sistema.

Način oskrbe s toploto (območja) je predviden v Lokalnem energetskem konceptu.

Značilnosti modelov so prikazane v tabeli:

(Kratice: DO – daljinsko ogrevanje, DOLB – daljinsko ogrevanje na lesno biomaso)

Možnosti oskrbe z daljinsko toploto:

|  |  |  |  |
| --- | --- | --- | --- |
|  | Izbirna lokalna GJS - koncesija | Lastniški sistem | Tržna dejavnost |
| Razlika med poslovnimi modeli | Lokalna skupnost z odlokom podeli distributerju izključno pravico (pooblastilo) opravljanja gospodarske javne službe distribucije toplote. Lahko določi obvezno priključevanje na sistem. Prenese obveznost razvoja in investicij na zasebnega partnerja, lokalna skupnost pa ohrani lastništvo.  Cene toplote so regulirane\* | Zasebni partner upravlja s kotlovnico, katere lastniki so lastniki objektov (običajno gre za več lastnikov, lahko ima tudi več objektov skupno kotlovnico). Kotlovnica ostane v lasti lastnikov, zasebnemu partnerju s pogodbo podelijo pravico do upravljanja in vzdrževanja kotlovnice ter dobave toplote. Cena toplote je taka, da pokrije vse stroške – navadno se plačuje akontacije in nato sledi po sezoni poračun. | Oblika zasebno zasebnega partnerstva, pri kateri zasebni partner zgradi in upravlja kotlovnico za določen čas. Po tem pa upravljanje preide na javnega partnerja. Distribucija toplote brez določitve obveznega priključevanja na sistem in brez regulacije cene toplote za ogrevanje.  Takšna partnerstva pridejo v poštev takrat, ko občine nimajo interesa podeliti koncesije, se pa z izgradnjo sistema daljinskega ogrevanja zagotovi zainteresiranim strankam nižjo ceno toplote, kot bi jo imeli, če bi si zgradili lastne vire.  Pri tem je pogoj Energetskega zakona, da tak sistem ne oskrbuje več kot 100 stanovanj (v tem primeru je potrebna podelitev koncesije). Cena toplote je določena s pogodbo med občino oziroma odjemalci in zasebnikom. |
| Primeri oskrbe z daljinsko toploto | DOLB Bohinjska Bistrica DOLB Ribnica, DO Kamnik, DOLB Vransko, DOLB Železniki.  Če naštejemo še nekaj Javnih podjetij, ki izvajajo oskrbo s toploto kot GJS: Energetika Ljubljana, Energetika Maribor, Energetika Celje… | Sistem DO Planina Kranj,  DOLB Postojna, DO Pobrežje Maribor DOLB Mojstrana, DO Hrušica Jesenice, | DOLB Kranjska gora, DO Bled, DO Kamnik,… |

V sistem daljinskega ogrevanja se lahko povezujejo istovrstni objekti (npr. šolski objekti, tak primer je v Občini Ivančna Gorica), lahko povežejo industrijo, komercialne objekte (npr. hoteli, trgovski centri in javni objekti- primer npr. Občine Bled), lahko pa tudi kombinacijo vseh, kar je večina vseh sistemov. Večji kot je sistem, bolj je smiselno »pametno« upravljanje in posledično zmanjševanje toplotnih izgub.

\*Cene toplote iz sistemov DO so v primeru izvajanja izbirne GJS regulirane. To pomeni, da jih mora koncesionar ali javno podjetje prijaviti na Agencijo za energijo, ki določi maksimalne cene. Koncesionar mora znižati ceno ob znižanju cene energentov in jih lahko poveča, če se cene energentov povečajo. Na straneh Agencije za energijo lahko najdete primerjavo med cenami v posameznih sistemih DO po posameznih letih, pošiljam v prilogi za 2019.

Kar se tiče dobave lesne biomase v sistemih daljinskega ogrevanja na lesno biomaso: to je posebno poglavje, o izkušnjah bi lahko govorila precej časa. Zelo na kratko: obstaja nekaj močnih dobaviteljev v Sloveniji, ki so zanesljivi, temu ustrezna je cena. Da se najti tudi lokalne dobavitelje, problem je skladiščenje in z njim povezana kakovost (vlaga v materialu). Material iz lesno predelovalne industrije je večinoma z večletnimi pogodbami prodan v tujino, kjer se dosežejo višje cene.

Še nekaj o subvencijah: zaenkrat se še da se dobiti subvencijo za izgradnjo sistema (kotlovnico in omrežje, tudi toplotne postaje), navadno jo pridobi koncesionar.

Drugo poglavje pa je projekt energetske skupnosti Luče. Kot ste že sami ugotovili, gre za študijski – pilotni projekt, podprt z več nepovratnimi sredstvi. Zato je treba predvsem pogledati, kaj se lahko iz tega naučimo oziroma kaj od doseženega bo zanimivo tudi brez subvenciji oziroma se bo dalo narediti brez njih.

Več o tem si lahko preberete na strani:

<https://www.petrol.si/znanje-in-podpora/2019/clanki/prva-lokalna-energetska-skupnost-v-lucah-z-obnovljivimi-viri-energije-do-proznega-in-konkurencnega-energetskega-sistema.html>